CELEX: 62020CN0370
Language: el
Date: 2020-08-07 00:00:00
Title: Υπόθεση C-370/20: Αίτηση προδικαστικής αποφάσεως την οποία υπέβαλε το Bundesgerichtshof (Γερμανία) στις 7 Αυγούστου 2020 — Pro Rauchfrei e.V. κατά JS e.K.

16.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 390/20
            
         
      Αίτηση προδικαστικής αποφάσεως την οποία υπέβαλε το Bundesgerichtshof (Γερμανία) στις 7 Αυγούστου 2020 — Pro Rauchfrei e.V. κατά JS e.K.
      (Υπόθεση C-370/20)
      (2020/C 390/29)
      Γλώσσα διαδικασίας: η γερμανική
      
         Αιτούν δικαστήριο
      
      Bundesgerichtshof
      
         Διάδικοι στην υπόθεση της κύριας δίκης
      
      
         Αναιρεσείουσα: Pro Rauchfrei e.V.
      
         Αναιρεσίβλητος: JS e.K.
      
         Προδικαστικά ερωτήματα
      
      
                  1)
               
               
                  Καλύπτει η έννοια «διάθεση στην αγορά», που χρησιμοποιείται στο άρθρο 8, παράγραφος 3, πρώτη περίοδος, της οδηγίας 2014/40/ΕΕ (1), την προσφορά προϊόντων καπνού μέσω αυτόματων πωλητών που γίνεται με τρόπο κατά τον οποίο οι ευρισκόμενες εντός των πωλητών αυτών μονάδες συσκευασίας τσιγάρων φέρουν μεν τις νομοθετικά προβλεπόμενες προειδοποιήσεις, οι εν λόγω μονάδες συσκευασίας διατηρούνται όμως εντός των αυτόματων πωλητών, χωρίς να είναι ορατές για τον καταναλωτή, και οι προειδοποιήσεις τις οποίες αυτές φέρουν καθίστανται ορατές το πρώτον όταν ο αυτόματος πωλητής ενεργοποιηθεί από τον πελάτη, αφού έχει προηγουμένως τεθεί σε λειτουργία από το προσωπικό του ταμείου και η μονάδα συσκευασίας τσιγάρων προωθηθεί στον ιμάντα του ταμείου ήδη πριν από τη διαδικασία της πληρωμής;
               
            
                  2)
               
               
                  Καλύπτει η περιλαμβανόμενη στο άρθρο 8, παράγραφος 3, πρώτη περίοδος, της οδηγίας 2014/40/ΕΕ απαγόρευση αποκρύψεως «από άλλα αντικείμενα» των προειδοποιήσεων την περίπτωση στην οποία στο πλαίσιο της παρουσιάσεως των προϊόντων μέσω αυτόματου πωλητή αποκρύπτεται το σύνολο της μονάδας συσκευασίας;
               
            
                  3)
               
               
                  Ικανοποιείται το κριτήριο «εικόνες της μονάδας συσκευασίας» του άρθρου 8, παράγραφος 8, της οδηγίας 2014/40/ΕΕ στην περίπτωση που δεν υπάρχει μεν πιστή απεικόνιση της αρχικής μονάδας συσκευασίας, ο καταναλωτής συνδέει όμως την εικόνα με μονάδα συσκευασίας καπνού λόγω της μορφής της ως προς το περίγραμμα, τις αναλογίες, τα χρώματα και τον λογότυπο;
               
            
                  4)
               
               
                  Αρκεί για την τήρηση των απαιτήσεων του άρθρου 8, παράγραφος 8, της οδηγίας 2014/40/ΕΕ να έχει ο καταναλωτής τη δυνατότητα να δει πραγματικά πριν από τη σύναψη της συμβάσεως πωλήσεως τη μονάδα συσκευασίας τσιγάρων με τις προβλεπόμενες προειδοποιήσεις ανεξάρτητα από τη χρησιμοποιούμενη απεικόνιση;
               
            
         (1)  Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (ΕΕ 2014, L 127, σ. 1).